**PREDLOG**

Na osnovu člana 9 Zakona o strateškoj procjeni uticaja na životnu sredinu (»Sl.list RCG«, broj 80/05, »Sl.list CG », br. 40/11, 59/11 i52/16), Ministarstvo ekonomije donijelo je

**ODLUKU**

**O IZRADI STRATEŠKE PROCJENE UTICAJA NA ŽIVOTNU SREDINU DRŽAVNOG PLANA EKSPLOATACIJE MINERALNIH SIROVINA ZA PERIOD 2019 - 2029. GODINE**

**Član 1**

Pristupa se izradi Strateške procjene uticaja na životnu sredinu (u daljem tekstu: Strateška procjena) Državnog plana eksploatacije mineralnih sirovina za period 2019 – 2029. godine (u daljem tekstu: Državni plan).

**Član 2**

Državni plan sadrži podatke i saznanja o svim vrstama mineralnih sirovina koje su do sada otkrivene u Cnoj Gori, sa projekcijom buduće rudarske aktivnosti koja treba da bude sagledana na osnovu:

* potencijala bilansnih rezervi za ležišta koja su već u eksploataciji i
* sprovedenog geološkog istraživanja i sagledavanja ekonomskog značaja za ležišta koja nijesu u eksploataciji, vodeći računa o maksimalnom iskorišćenju ležišta i planiranju radova doistraživanja, imajući u vidu neobnovljivost mineralnih (rudnih) resursa.

Državni plan izrađuje se za oblast kopnenog dijela državne teritorije Crne Gore.

**Član** **3**

Strateška procjena će se sprovesti na osnovu Zakona o strateškoj procjeni uticaja na životnu sredinui Programskog zadatka za izradu Strateške procjene uticaja na životnu sredinu Državnog plana.

**Član 4**

Strateškom procjenom će se analizirati i ocjeniti mogući negativni uticaji na životnu sredinu prostora obuhvata, do kojih može doći tokom realizacije Državnog plana, odnosno Državnim planom definisanih projekata u odnosu na vrstu, kvalitet, obim i namjenu mineralnih sirovina koje se eksploatišu i planiraju eksploatisati, kako bi se obezbijedilo korišćenje mineralnih resursa na principima održivog razvoja i zaštite životne sredine.

**Član 5**

O izvršenoj Strateškoj procjeni izradiće se Izvještaj o strateškoj procjeni (u daljem tekstu: Izvještaj), u skladu sa članom 15 Zakona o procjeni uticaja na životnu sredinu.

**Član 6**

U postupku izrade Strateške procjene obezbijedeće se učešće javnosti, zainteresovanih organa i organizacija u skladu sa odredbama Zakona o strateškoj procjeni uticaja na životnu sredinu.

**Član 7**

Sredstva potrebna za izradu Izvještaja obezbijediće se iz Budžeta Crne Gore.

**Član 8**

Ova odluka stupa na snagu osmog dana od dana objavljivanja u „Službenom listu Crne Gore“.

Broj:

Podgorica, ............... 2018. godine

**M I N I S T A R K A**

Dragica Sekulić

**OBRAZLOŽENJE**

Strateška procjena uticaja na životnu sredinu sprovodi se u skladu sa Zakonom o strateškoj procjeni uticaja na životnu sredinu (»Službeni list RCG«, broj 80/05, »Sl .list CG », br. 40/11, 59/11 i 52/16), kojim se utvrđuju uslovi, način i postupak vršenja procjene uticaja određenih planova ili programa na životnu sredinu, kroz integrisanje principa zaštite životne sredine u postupak pripreme, usvajanja i realizacije planova ili programa koji imaju značajan uticaj na životnu sredinu.

Izrada strateške procjene je, u skladu sa navedenim zakonom, obavezna za planove ili programe iz oblasti poljoprivrede, šumarstva, ribarstva, lovstva, energetike, industrije, uključujući rudarstvo, saobraćaja, turizma, regionalnog razvoja, telekomunikacija, upravljanja otpadom, upravljanja vodama, upravljanja morskim dobrom, urbanističkog ili prostornog planiranja ili korišćenja zemljišta, a koji daju okvir za budući razvoj projekata koji podliježu izradi procjene uticaja na životnu sredinu u skladu sa posebnim aktom, kao i za one planove i programe koji, s obzirom na područje u kome se realizuju, mogu uticati na zaštićena područja, prirodna staništa i očuvanje divlje flore i faune.

Osnovni ciljevi izrade strateške procjene uticaja plana ili programa su: uključivanje pitanja životne sredine i zdravlja ljudi prilikom razrade plana i programa, obezbjeđivnaje održivog razvoja i učešća javnosti, kao i unaprjeđivnje nivoa zaštite zdravlja ljudi i životne sredine.

Na osnovu člana 17 Zakona o rudarstvu („Sl.list CG“, br. 65/08) propisano je da Vlada Crne Gore donosi Državni plan eksploatacije mineralnih sirovina i pravila za realizaciju mjera utvrđenih ovim planom.

Programom rada Vlade Crne Gore za 2018. godinu predviđena je izrada Državnog plana eksploatacije mineralnih sirovina za period 2019-2029. godine sa ciljem planiranja proizvodnje u sektoru rudarstva, koji će za rezultat imati racionalno korišćenje mineralnih resursa rukovodeći se principima održivog razvoja i zaštite životne sredine. Shodno tome, cilj izrade Državnog plana je priprema i dobijanje konciznog i jasnog dokumenta sa podacima i saznanjima o svim vrstama mineralnih sirovina koje su do sada otkrivene u Crnoj Gori i definisane članom 4 Uredbe o sadržaju državnog plana eksploatacije mineralnih sirovina ("Sl. list CG", br. 044/11), a koje svojim rezervama, kvalitetom, tržišnom tražnjom i ekonomičnošću proizvodnje predstavljaju resurs u momentu sagledavanja. Državni plan izrađuje se za oblast kopnenog dijela državne teritorije Crne Gore.

Za navedeni Državni plan potrebno je,u skladu sa Zakonom o strateškoj procjeni uticaja na životnu sredinu, raditi Stratešku procjenu uticaja na životnu sredinu.

Sprovođenje postupka Strateške procjene uticaja na životnu sredinu Državnog plana, predstavlja strateški osnov za adekvatno korišćenje mineralnih resursa rukovodeći se principima održivog razvoja i zaštite životne sredine. U skladu sa tim, nosilac izrade Izvještaja je obavezan da kroz detaljnu razradu obima i sadržaja, izvrši analizu svih dostavljenih raspoloživih podataka za sve segmente životne sredine i na osnovu iste identifikuje eventualne nedostatke u pogledu raspoloživih podataka neophodnih za dobijanje kvalitetnog Izvještaja o Strateškoj procjeni uticaja, te shodno tome definiše preporuke za izradu eventualnih dodatnih studija neophodnih za adekvatnu realizaciju Državnog plana.

Planiranje projekata razmatranih Državnim planom naročito mora biti u skladu sa stepenom zaštite zaštićenih područja shodno domaćem zakonodavstvu, kao i međunarodnim standardima, prije svega onim koji se odnose na zaštitićena područja na nacionalnom i međunarodnom nivou, kao i ona u skladu sa UNESCO zaštitom i zakonodavstvom iz oblasti zaštite kulturnih dobara.

Poseban izazov u zaštiti biodiverziteta i prirodnih vrijednosti predstavlja rješavanje konflikata između očuvanja prirode i razvoja. Stoga je prilikom izbora najboljeg varijantnog rješenja prilikom izrade Državnog plana, potrebno primijeniti mehanizme kojim se omogućava izbor rješenja za koja se utvrdi da će imati najmanji negativan uticaj na životnu sredinu i zdravlje ljudi.

Izvještaj o strateškoj procjeni uticaja na životnu sredinu treba da obuhvati:

* Opis svih aktivnosti eksploatacije mineralnih sirovina za period 2019-2029, predviđenih Državnim planom,
* Procjenu mogućeg uticaja aktivnosti eksploatacije mineralnih sirovina na životnu sredinu i zdravlje ljudi,
* Identifikaciju potencijalnih, značajnih uticaja planiranih aktivnosti eksploatacije mineralnih sirovina na životnu sredinu (negativne i pozitivne),
* Predlog mjera zaštite životne sredine koje se odnose se na aktivnosti eksploatacije mineralnih sirovina, a proizilaze iz zakonske regulative,
* Rezime postojećih podatka o životnoj sredini i bazne podatke svih segmenata životne sredine,
* Aspekt održivog razvoja, uzimajući u obzir kumulativne, sinergističke i socijalne efekte realizacije Državnog plana na životnu sredinu,
* Kompatibilnost lokacija planiranih rješenja sa aspekta životne sredine i zdravlja ljudi,
* Odgovarajući okvir za analizu uticaja konkretnih projekata, identifikaciju problema i uticaja koji zaslužuju detaljnije istraživanje, itd.

Izvještaj o strateškoj procjeni uticaja na životnu sredinu pripremaće se paralelno sa izradom Državnog plana, kako bi se obezbjedilo da sva pitanja životne sredine budu uzeta u obzir tokom pripreme tog plana i da se u skladu sa tim izabere najbolje varijantno rješenje sa aspekta životne sredine i zdravlja ljudi.

Uzimajući u obzir potrebu izrade Državnog plana, sa jedne strane, te vrijedne prirodne resurse Crne Gore, koji su već pod velikim antropogenim pritiskom, sa druge strane, neophodne je obezbjediti da realizacija ovog plana bude u skladu sa kriterijumima zaštite životne sredine. S obzirom da se realizacijom Plana očekuju dodatna opterećenja životne sredine i to prvenstveno u djelu uticaja emisije različitih vrsta praškastih čestica, pojave buke, vibracija, otpadnih voda, teških metala, te pojave mogućih akcidentnih situacija, Izvještajem o Strateškoj procjeni uticaja neophodno je jasno propisati mjere zaštite i preporuke u cilju očuvanja postojećih karakteristika životne sredine.